KOMISIJAS ZIŅOJUMS EIROPAS PARLAMENTAM UN PADOMEI

par dalībvalstu “saistībām par uzticamu statistiku”, ievērojot Eiropas Parlamenta un Padomes 2009. gada 11. marta Regulu (EK) Nr. 223/2009

1.Ievads

1.1.Regula (EK) Nr. 223/2009 par Eiropas statistiku

Šis ir trešais ziņojums, ko Komisija sagatavojusi saskaņā ar Regulu (EK) Nr. 223/2009 par Eiropas statistiku un īpaši tās 11. panta 4. punktu, kurā ir noteikts šādi:

“Komisija veic dalībvalstu saistību regulāru uzraudzību, pamatojoties uz dalībvalstu iesūtītajiem gada pārskatiem, un šīs saistības tiek vajadzības gadījumā atjauninātas.

(..)

Komisija par publicētajām saistībām un attiecīgā gadījumā par progresa ziņojumiem informē Eiropas Parlamentu un Padomi līdz 2018. gada 9. jūnijam un pēc tam reizi divos gados.”

Pirmais ziņojums tika publicēts 2018. gadā, bet otrais — 2020. gadā.

1.1.Saistības par uzticamu statistiku

Koncepcija “saistības par uzticamu statistiku” (“saistības”) tika ieviesta, lai uzlabotu statistikas kvalitātes sistēmu. Tā pirmo reizi tika aprakstīta Komisijas 2011. gada paziņojumā. Koncepcija ir veids, kādā panākt, ka valstu valdības uzņemas atbildību par Eiropas Statistikas prakses kodeksa (“kodekss”) ievērošanas līmeni valstī.

Kodekss nosaka standartu Eiropas statistikas izstrādei, sagatavošanai un izplatīšanai. Tā pamatā ir 16 principi, kuri attiecas uz institucionālo vidi, statistikas sagatavošanas procesiem un statistikas rezultātiem. Tā mērķis ir nodrošināt, ka Eiropas statistika ir ne vien atbilstoša, savlaicīga un precīza, bet arī atbilst profesionālās neatkarības, neitralitātes un objektivitātes principiem. Saistības nodrošina iepriekš trūkstošo saiti starp kodeksu un dalībvalstu valdībām.

Saskaņā ar Regulas (EK) Nr. 223/2009 11. panta 3. punktu saistības ir instruments, ar kuru “cenšas sasniegt mērķi nodrošināt sabiedrības uzticēšanos Eiropas statistikai un panākt progresu Prakses kodeksā ietverto statistikas jomā piemērojamo principu īstenošanā” un kurš ir jāpieņem gan dalībvalstīm, gan Komisijai.

Grozošās Regulas (ES) 2015/759 17. apsvērumā arī ir norādīts, ka saistībās “būtu jāiekļauj konkrēti pasākumi, ko minētās dalībvalsts valdība veiks, lai uzlabotu vai ievērotu Prakses kodeksa īstenošanas nosacījumus”.

1.2.Eiropas Statistikas sistēmas (ESS) salīdzinošā izvērtēšana

Eurostat un visu dalībvalstu un EBTA valstu statistikas iestādes nolūkā sagatavot Eiropas statistiku veido partnerību, ko sauc par Eiropas Statistikas sistēmu (ESS). Lai garantētu statistikas kvalitāti, ESS dalībnieki izveidoja kopēju kvalitātes sistēmu, kuras stūrakmens bija minētais kodekss. Papildus saistībām svarīgs instruments kopējās kvalitātes sistēmas īstenošanas un tādējādi arī Eiropas statistikas kvalitātes nodrošināšanai ir ESS salīdzinošā izvērtēšana, ko periodiski veic nolūkā novērtēt locekļu atbilstību kodeksam.

ESS salīdzinošā izvērtēšana tiek veikta regulāri un ietver pašnovērtējumus, valstu apmeklējumus un salīdzinošās izvērtēšanas ziņojumu par katru izvērtēto valsti ar ieteikumiem par uzlabojumiem, saistībā ar kuriem Eurostat pēc tam veic uzlabošanas pasākumus un to ikgadējo uzraudzību. Divas iepriekšējās salīdzinošās izvērtēšanas kārtas tika veiktas laikā no 2006. līdz 2008. gadam un no 2013. līdz 2015. gadam. Pašreizējā trešā kārta ilgst no 2021. līdz 2023. gadam.

2.Pārskats par saistībām attiecībā uz statistikas uzticamību un valstu ziņojumiem

2.1.Vispārīgi noteikumi